LANDET ER FORTSATT I KRISE: - Hellas har ikke penger

Forvalter mener konkursrisikoen for Hellas er overhengende og forventer enorm gjeldsbyrde fremover.

Vis mer byoutline EUROKINISSI/AFP

Publisert: Oppdatert: 6. september 2010 19:16 , Publisert: 6. september 2010 19:03

Det er fortsatt en "betydelig" risiko for at Hellas blir insolvent, og dermed ikke er i stand til å dekke sine låneforpliktelser når redningsprogrammet utløper om tre år, sier Pacific Investment Management-forvalter Andrew Bosomworth til Bloomberg.

- Hellas er insolvent. Jeg ser det som å være ganske betydelig risiko for at Hellas etter hvert misligholder sine lån eller omstrukturerer, sier Bosomworth til avisen.

Betaler blodrente på lånene

Hellas lever for tiden primært på lån fra EU og Det internasjonale pengefondet (IMF). Samlet stilte EU og IMF i mai 110 milliarder euro til rådighet for Hellas, mot at landet forpliktet seg til å redusere de eksepsjonelt høye budsjettunderskuddene, som i 2009 løp opp i 13,9 prosent av bruttonasjonalprodukt.

For å sikre seg lånegivere må Hellas betale opp mot 10 prosents rente på sine statsobligasjoner, noe som er 9,02 prosentpoeng høyere enn Tyskland, som er det landet i Europa som betaler minst til sine lånegivere. Denne differansen var på 7,85 prosentpoeng ved utgangen av juni.

Bosomworth mener at det beste utfallet av situasjonen for Hellas vil være en økning av statsgjelden til 150 prosent av landet brutto nasjonal produkt.

Store streiker

I sommer har det vært bølger av streiker i Hellas, som et resultat i meget upopulære kutt, i et forsøk på å balansere den greske økonomien i henhold til låneavtalen med EU og IMF.

En bølge av protestaksjoner har blant annet ført til omfattende kanselleringer av flyavganger og stenging av viktige havner. Cruiseskip har vært rammet av protester, og turister som skal besøke Hellas’ svært populære øyer, har blitt strandet.

I tillegg har en sjåførstreik gitt drivstoffmangel over hele landet, noe som får konsekvenser for alt fra bilutleiefirmaer og busselskaper til butikkenes leveranser og bøndenes transportmuligheter.

Landets ledende fagforbund har gjennomført seks generalstreiker og sju protester i år som følge av regjeringens sparing og omstridte pensjonsreform.

Flere saker på E24